Die Gereformeerde kerk Noordrand is die vierde oudste van die 15 gemeentes in die GKSA se Klassis Wesrand. Einde 2015 was hier 348 belydende en 48 dooplidmate vir ’n sieletal van 396, vergeleke met onderskeidelik 488 en 150 einde 2001 vir ’n sieletal van 638, ’n afname van amper 38 persent in 14 jaar. Die Gereformeerde kerk Noordrand is op 27 November 1960 afgestig, maar die kerkgebouekompleks is eers in 1972 in gebruik geneem toe ’n onenigheid en toutrekkery wat reeds sedert die stigting bestaan het, eindelik bygelê is. Noordrand is afgestig van Florida, Krugersdorp en Linden en het gestrek van Fairland af oor Honeydew tot anderkant Lanseria by Renosterspruit en daarvandaan tot by die Sterkfonteingrotte, alles noord van die Wes-Rand. Die gemeente het omtrent om die helfte uit lidmate van Florida en Krugersdorp bestaan. Die twee groepe was gekonsentreer onderskeidelik by Wilgespruit en Muldersdrift. Van die begin af was daar onenigheid oor die kerkplek. Noordrand het 'n kerkgebou by Wilgespruit van Florida geërf wat vir buitedienste en katkisasie gebruik is. Dié gebou was egter te klein. Dis toe vergroot deur die lengte daarvan te verdubbel.